Ezinye Izizalwane zeZimbabwe Ezihlala eSouth Africa Zithi uZuma Kasuke Esikhundleni
Zincoma abatshengisela ezitaladini besithi uMongameli Jacob Zuma kumele aphume esikhundleni.
JOHANNESBURG — Ezinye zezizalwane zeZimbabwe esezihlala kweleSouth Africa zithi ziyasekele ngokugcweleyo ekutshengisela okuqhutshwe yizizalwane zalelo lizwe ngoLwesithathu zisithi uMongameli Jacob Zuma kasuke esikhundleni. AbeZimbabwe laba bathi ukutshengisela kukhanya vele inkokheli zeAfrica yiyo yodwa indlela ezizwa ngayo ukuthi azisafuneki. Abasekeli bamabandla aphikisayo lamalunga enhlanganiso zikazulu abedlula izinkulungwane ezilikhulu (100,000) bafike bengasadlanga nkotshana emasangweni esigodlo sikamongameli uZuma ePretoria bephethe umlayezo ocace bha. Abebe tshengisela laba bethesa uZuma umlando wokubangela ukwehliswa kohloni lomnotho wakweleSouth Africa, okwenzeke ngemva kokuba exotshe umphathintambo wogatsha lwezemali obesenza umsebenzi oncomekayo kakhulu. Bamsola njalo ngokuphula isisekelo sombuso kanye lokutshaphaza imali yelizwe, ngendlela ezakwenza ukuthi umnotho walo uguqe ngamadolo. Inengi labeZimbabwe lithi kunengi elikusekelayo ngokutshengisela lokhu. Abanye bathi vele inkokheli zeAfrica inengi lazo elathola uzibuse kuliwa, alizwa lutho nxa abantu besithi kabasazifuni kungelakutshengisela. Isizalwane seZimbabwe, uNkosazana Sipho Moyo, uthi lobanje engafuni ukugxamukela kungxabano yabomakhelwana, uyalincoma kakhulu inyathelo abalithathayo kanti uthi yikho xathu okufanele kwenzeke eZimbabwe. “Sesize silomongameli ozasibusa ehlezi ku wheel chair, sisehluleka ukuthi simanyane siyetshengisela esigodlweni eHarare ukuthi uMugabe must fall, uMugabe akasuke esikhundleni, ngelinye ilanga sivukenje simanyene sikhuluma ngelizwi elilodwa silubhekise khona esigodlweni seHarare.” Abanyeke bathi bancoma izizalwane zakweleSouth Africa besithi kuhle ukuthi ziqale ukukhalimela inkokheli zazo ilizwe lingakalali ngogedla njengalokhu okwenzakala eZimbabwe. Esinye isizalwane seZimbabwe umnumnzana Khulumani Njayi uthi akuhawukela kakhulu ekutshengiseleni kwezizalwane zakweleSouth Africa ngumanyano lesibindi sokuqonda nta esigodlweni sikaZuma besiyamtshela ukuthi abasamfuni akahambe. “Kuyinto enhle kakhulu ngoba kubonisa ukuthi amazwe asehamba eguqula imiqondo yawo eyokuthi uzibuse ubuya ngempi. Umbuso ungaguqulwanje ngedemocracy, ngokubambana kwamaqembu aphikisayo labantunje abazimele bodwa. Kuyabonisa ukuthi amandla asezandleni zabantu njalo ma libambene umbuso uyaguquka utshintshe kube yintando yabantu abanengi.” Mhlaka 18 ngeviki ezayo amabandla aphikisayo azamanyana ephalamende ekhethweni lokuthi uZuma ehliswe esihlalweni. Khathesi abamabandla aphikisayo lawa sebebhalele emthethwandaba befuna ukuthi ekhethweni lolu amalunga edale lephalamende evote nsitha ukwenzela ukuthi lamalunga ebandla elibusayo awe ANC angasamfuniyo uZuma abeleSibindi zokumkhipha. Lobanje uZuma engazange avele ukuzokuzwa izikhalazo zabebetshengisela laba, bathe bazaqhubekela phambili betshengisela aze ehle esihlalweni.